SKRIFTLIG FORESPØRGSEL E-1206/00

af Jannis Sakellariou (PSE) til Kommissionen

(14. april 2000)

Om: Direktivet om vurdering af visse offentlige og private projekters indvirkning på miljøet og direktivet om bevaring af naturtyper samt vilde dyr og planter

I det bayriske lovtidende henvises der i forbindelse med gennemførelsen af Rådets direktiv 85/337/EØF(1) om vurdering af visse offentlige og private projekters indvirkning på miljøet til en såkaldt bayrisk afgravningslov. I denne lovs artikel 8 er der reference til afgravninger i nationalparker og særlige bevaringsområder.

1. Er en forskrift om brydning af mineralske råstoffer tæt ved jordoverfladen i nationalparker og særlige bevaringsområder i overensstemmelse med direktivet om vurdering af visse offentlige og private projekters indvirkning på miljøet, og er denne bestemmelse forenelig med direktiv 92/43/EØF(2) om bevaring af naturtype samt vilde dyr og planter?

Den bayriske miljøminister har i skrivelsen Byggeri i harmoni med natur og landskab Bestemmelser om indgreb i kommuneplanlægningen (s. 13, fig. 7, kat. II og kat. III) givet grønt lys for, at lovformeligt beskyttede områder bebygges, for så vidt der træffes passende kompensationsforanstaltninger.

2. Er ødelæggelse af naturlige og delvis naturlige flodstrækninger, tilintetgørelse af engarealer, ældre busk- og kratlandskaber samt skove, der huser utallige arter, i overensstemmelse med direktivet om bevaring af naturtyper samt vilde dyr og planter?

(1) EFT L 175 af 5.7.1985, s. 40.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(5. juni 2000)

Kommissionen ønsker at påpege, at den ikke har kendskab til den omtalte lovgivning eller det dokument, det ærede medlem henviser til.

For begge spørgsmåls vedkommende må det understreges, at såvel Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet som Rådets direktiv 92/43/EØF af 21. maj 1992 om bevaring af naturtyper samt vilde dyr og planter ikke som hovedregel udelukker udvinding af mineralske råstoffer i områder, der er beskyttet i henhold til national lovgivning. Hvis direktiv 85/337/EØF imidlertid finder anvendelse, gælder der specifikke krav som f.eks. gennemførelse af en vurdering af miljøvirkninger og inddragelse af offentligheden. Hvis en lokalitet påvirkes i særlig grad, skal projektets miljøvirkninger på lokaliteten opstilles og vurderes, og resultaterne skal inddrages i beslutningstagningen. Med hensyn til direktiv 92/43/EØF er det værd at mærke sig, at dette direktiv navnlig finder anvendelse på lokaliteter, som er en del af Natura 2000-nettet. Hvis en sådan lokalitet berøres, skal den underkastes en konkret vurdering, jf. kravene i direktiv 92/43/EØF, og der stilles krav om overholdelse af artikel 6 heri (f.eks. en vurdering med hensyn til virkninger på lokaliteten, og fraværet af alternative løsninger). Blandt disse Natura 2000-lokaliteter skulle der være et tilstrækkeligt antal lokaliteter med naturtyper som anført i direktivets bilag I.

Hvad angår det dokument, som det ærede medlem henviser til, er det værd at bemærke, at en bestemmelse om en generel tilladelse til udgravninger på Natura 2000-lokaliteter, såfremt der kun er truffet kompenserende foranstaltninger, virker i modstrid med de strenge bestemmelser i artikel 6.

Det følger heraf, at Kommissionen ikke på nuværende tidspunkt er i stand til at kommentere det ærede medlems spørgsmål yderligere. Kommissionen opfordrer det ærede medlem til at forelægge den de nødvendige oplysninger.